Príloha číslo 7

Výzva na predkladanie malých projektov bude zverejnená na internetovej stránke vlády SR, na referendovej stránke vlády SR www.eureferendum.sk a prostredníctvom tlačových správ podpredsedu vlády SR pre európsku integráciu, ľudské práva a menšiny, ktoré budú poskytnuté médiám. Výzva a formulár na predkladanie projektov budú zverejnené v 4 etapách, pričom jednotlivé dátumy uzávierky predkladania projektov sú:
•	1. február 2003 
•	15. február 2003 
•	1. marec 2003 
•	15. marec 2003. 

Projekty bude vyberať Výberová komisia zložená zo zástupcov Výkonného orgánu, zástupcu Fóra donorov a predstaviteľov ZMOS-u a ÚMS. Po uskutočnení výberového konania bude do jedného týždňa predkladateľom projektov zaslaná informácia o výsledku  výberového konania. S úspešnými predkladateľmi bude uzatvorená zmluva o finančnej podpore a podmienkach jej poskytnutia. 
Predložené projekty musia spĺňať nasledovné kritériá : 
1.	Obsah projektu musí byť v súlade s predreferendovou kampaňou t.j. prispieť k zvýšeniu informovanosti konkrétnych skupín obyvateľstva o otázkach spojených so vstupom SR do EÚ a motivovať tieto skupiny k účasti na referende o vstupe SR do EÚ. 
2.	Predkladané projekty musia presne definovať svoj hlavný zámer, na ktorú cieľovú skupinu sa zamerajú, aký bude ich časový harmonogram, forma, metódy a technické zabezpečenie realizácie ako aj  očakávané výsledky a cena projektu.
3.	Celková požadovaná suma na jeden projekt je maximálne 250 tisíc Sk (zákon č. 263/1999 Z.z. o verejnom obstarávaní a o zmene a doplnení niektorých zákonov v znení zákona č.557/2001 Z.z. a zákona č. 530/2002, Z.z.
4.	Projekty musia byť realizované do 14.mája 2003.

Vzor výzvy na predkladanie malých projektov

Výzva na predkladanie projektov
Predreferendová kampaň ÚV SR

Podpora malých projektov 

	Komunikačná stratégia vlády SR pre prípravu obyvateľstva na vstup SR do EÚ vstupuje do záverečnej mobilizačnej fázy. Jej súčasťou je predreferendová kampaň o vstupe SR do EÚ. 

Úrad vlády SR ako realizátor predreferendovej kampane vypisuje výzvu na predkladanie projektov na podporu šírenia informácii a mobilizáciu obyvateľstva v regiónoch Slovenska na referendum o vstupe SR do EÚ. V súlade so zákonom č.557/2001 Z.z., ktorým sa mení a dopĺňa zákon č. 263/1999 Z.z. o verejnom obstarávaní a o zmene a doplnení niektorých zákonov, je možné predkladať projekty v celkovej požadovanej sume do 250.000 Sk.

Predkladanie projektov:
•	2x písomná forma (formát – Word) na adresu: 
	OKSAV
	Úrad vlády SR
	Námestie slobody 1
	813 70 Bratislava 1
•	1x elektronická forma (formát – Word) na adresu:
zuzana.rakovska@vlada.gov.sk, petra.lieskovska@vlada.gov.sk 
•	termín predloženia projektov – do …………………….

	Výber a zaradenie projektov do predreferendovej kampane bude zverejnené do jedného týždňa po uskutočnení výberového konania na www.eureferendum.sk, www.integracia.vlada.gov.sk (www.vlada.gov.sk/eu).